Næsten på årsdagen for et bestialsk overfald på åben gade i Nørresundby tager fire mænd i alderen 25 til 28 år plads på anklagebænken i Retten i Aalborg. Her vil de blive tiltalt for vold af særlig rå, brutal og farlig karakter i forbindelse med en overfald på en mand, som politiet mener, at de fire angreb bevæbnet med både økse og kølle eller baseballbat. Fandt sted i Nørresundby Overfaldet fandt sted ved aftens tid 6. januar sidste år ved en kiosk på Stationsvej i Nørresundby. De tre af mændene er tiltalt for at have givet offeret adskillige slag og spark, blandt andet med køllen og øksen. Den fjerde mand, som kørte bilen, da de fire ankom til stedet, var ifølge anklageskriftet maskeret under overfaldet og gjorde medskyldig ved at bare at lade det grove overfald passere. Offeret forsvandt i øvrigt fra stedet efter overfaldet, og det lykkedes ikke i første omgang for politiet, at få fat i offeret, men ved at snakke med kilder fik politiet dog vished for, at offeret efter omstændighederne havde det okay. Kendte gerningsmænd Politiet kendte i forvejen alle involverede i overfaldet fra anden kriminalitet, og politiets udmeldinger efter overfaldet gik på, at mødet, der udviklede sig voldsomt, virkede til at være planlagt. Det var i øvrigt ikke vanskeligt at komme på sporet af de mulige gerningsmænd og det mulige offer, da der ifølge sagens oplysninger forelå glimrende overvågningsvideo af hele forløbet. Risikerer udvisning To af de tiltalte er udover grov vold også tiltalt for besiddelse af små mængder hash, mens den maskerede chauffør på bilen er tiltalt for at have kørt bilen uden kørekort. To af de fire tiltalt risikerer i øvrigt at blive udvist af Danmark, hvis retten finder dem skyldige. De fire mænd har siddet varetægtsfængslet siden dagen efter overfaldet.
Gamle kendinge af politiet skal i retten i forbindelse med overfald. De risikerer udvisning af Danmark.